b'\n_START_ARTICLE_\nFeroslitine\n_START_PARAGRAPH_\nFeroslitine ili ferolegure slitine su \xc5\xbeeljeza i jednog ili vi\xc5\xa1e drugih elemenata (osim ugljika), ponajprije metala (mangana, kroma, molibdena, volframa, vanadija), te silicija, fosfora, kalcija i bora. Maseni udio \xc5\xbeeljeza iznosi u njima manje od 50%, a \xc4\x8desto je i mnogo manji; tako u ferokromu iznosi oko 25%, ferosiliciju oko 10%, a u feromanganu oko 5%._NEWLINE_Nazivaju se prema kemijskim elementima koji se dodaju \xc5\xbeeljezu (lat. ferrum - \xc5\xbeeljezo + ime elementa).\n_START_SECTION_\nSvojstva i upotreba\n_START_PARAGRAPH_\nFeroslitine su krte i neprikladne za izravnu primjenu, ali su obi\xc4\x8dno ni\xc5\xbeeg tali\xc5\xa1ta od metala koji se nalazi uz \xc5\xbeeljezo, pa slu\xc5\xbee kao sredstva za dodavanje drugih elemenata u taline \xc4\x8delika i lijevanog \xc5\xbeeljeza radi legiranja (ferovanadij) i smanjenja udjela ili uklanjanja nepo\xc5\xbeeljnih sastojaka kao \xc5\xa1to su kisik, sumpor i du\xc5\xa1ik (postupak dezoksidacije ferosilicijem)._NEWLINE_Katkad se ta oba u\xc4\x8dinka mogu istodobno posti\xc4\x87i dodavanjem samo jednog elementa; tako mangan kao legiraju\xc4\x87i element pove\xc4\x87ava otpornost prema tro\xc5\xa1enju i istodobno slu\xc5\xbei kao sredstvo za odsumporavanje. Elementi se u obliku feroslitina mogu jednostavnije, preciznije i sigurnije dodavati talinama, osobito kada se dodaju ina\xc4\x8de hlapljivi ili po zdravlje i okoli\xc5\xa1 \xc5\xa1tetni elementi._NEWLINE_Svojstva legiranih materijala rezultat su ukupnog utjecaja prisutnih sastojaka na mikrostrukturu, pa se povoljan odnos svojstava materijala, kao \xc5\xa1to su tvrdo\xc4\x87a i elasti\xc4\x8dnost, mo\xc5\xbee posti\xc4\x87i tek primjenom prikladne mje\xc5\xa1avine elemenata. Osim za legiranje i uklanjanje nepo\xc5\xbeeljnih sastojaka \xc4\x8delika i lijevanog \xc5\xbeeljeza, feroslitine se mogu upotrijebiti i za redukciju metalotermijom, npr. s pomo\xc4\x87u feroslitine koja uz \xc5\xbeeljezo sadr\xc5\xbei silicij, kalcij i magnezij.'